CELEX: 62009TA0146(01)
Language: sk
Date: 2016-07-14 00:00:00
Title: Vec T-146/09 RENV: Rozsudok Všeobecného súdu zo 14. júla 2016 – Parker Hannifin Manufacturing a Parker-Hannifin/Komisia („Hospodárska súťaž — Kartely — Európsky trh s morskými palivovými hadicami — Dohody o určení cien, rozdelení trhov a výmene citlivých obchodných informácií — Pripísateľnosť protiprávneho správania — Zásada hospodárskej kontinuity — Zásada osobnej zodpovednosti — Pokuty — Priťažujúce okolnosti — Úloha vodcu — Horná hranica 10 % — Neobmedzená právomoc“)

29.8.2016   
            
            
               SK
            
            
               Úradný vestník Európskej únie
            
            
               C 314/17
            
         Rozsudok Všeobecného súdu zo 14. júla 2016 – Parker Hannifin Manufacturing a Parker-Hannifin/Komisia
   (Vec T-146/09 RENV) (1)
   
   ((„Hospodárska súťaž - Kartely - Európsky trh s morskými palivovými hadicami - Dohody o určení cien, rozdelení trhov a výmene citlivých obchodných informácií - Pripísateľnosť protiprávneho správania - Zásada hospodárskej kontinuity - Zásada osobnej zodpovednosti - Pokuty - Priťažujúce okolnosti - Úloha vodcu - Horná hranica 10 % - Neobmedzená právomoc“))
   (2016/C 314/23)
   Jazyk konania: angličtina
   
      Účastníci konania
   
   
      Žalobkyne: Parker Hannifin Manufacturing Srl, predtým Parker ITR Srl (Corsico, Taliansko) a Parker-Hannifin Corp. (Mayfield Heights, Ohio, Spojené Štáty) (v zastúpení: B. Amory, F. Marchini Camia a É. Barbier de La Serre, advokáti)
   
      Žalovaná: Európska komisia (v zastúpení: V. Bottka, S. Noë a R. Sauer, splnomocnení zástupcovia)
   
      Predmet veci
   
   V prvom rade návrh na základe článku 263 ZFEÚ a smerujúci k zrušeniu rozhodnutia Komisie K(2009) 428 v konečnom znení z 28. januára 2009 v konaní podľa článku 81 [ES] a článku 53 Dohody o EHP (Vec COMP/39406 – Morské palivové hadice), v rozsahu, v akom sa toto rozhodnutie týka žalobcov, a subsidiárne návrh na základe článku 263 ZFEÚ smerujúci k zrušeniu alebo podstatnému zníženiu výšky pokuty, ktorá im bola v uvedenom rozhodnutí uložená
   
      Výrok rozsudku
   
   
               1.
            
            
               Článok 2 prvý odsek písm. e) rozhodnutia Komisie K(2009) 428 v konečnom znení z 28. januára 2009 v konaní podľa článku 81 [ES] a článku 53 Dohody o EHP (Vec COMP/39406 – Morské palivové hadice) sa zrušuje v rozsahu, v akom sa zvýšenie o 30 % uplatnilo na výšku pokuty, ktorú má spoločne a nerozdielne zaplatiť Parker-Hannifin Corp. z dôvodu priťažujúcej okolnosti založenej na úlohe vodcu, ktorú mala ITR SpA od 11. júna 1999 do 30. septembra 2001, pretože na účely výpočtu hornej hranice 10 % obratu stanoveného v článku 23 ods. 2 nariadenia Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 [ES] a 82 [ES] Európska komisia nepoužila výhradne len celkový obrat dosiahnutý spoločnosťou Parker ITR, pokiaľ ide o časť pokuty, na ktorej zaplatenie bola zaviazaná samostatne Parker ITR, čo sa týka obdobia pred 1. januárom 2002.
            
         
               2.
            
            
               Výška pokuty uloženej spoločnosti Parker Hannifin Manufacturing Srl, predtým Parker ITR, sa stanovuje na 19 945 728 eur, na ktorej zaplatenie je Parker-Hannifin solidárne zodpovedná do výšky 6 400 000 eur.
            
         
               3.
            
            
               V zostávajúcej časti sa žaloba zamieta.
            
         
               4.
            
            
               Parker Hannifin Manufacturing, Parker-Hannifin a Komisia znášajú každá svoje vlastné trovy konania.
            
         
      (1)  Ú. v. EÚ C 141, 20.6.2009.